SL Uradni list Evropske unije C 66/18

Obvestilo, objavljeno v skladu s členom 27(4) Uredbe Sveta (ES) št. 1/2003 v zadevi COMP/39.140 — DaimlerChrysler

(2007/C 66/08)

1. UVOD

Kadar namerava Komisija sprejeti odločbo, v kateri zahteva odpravo kršitve, in kadar zadevna podjetja ponudijo zaveze, da bodo upoštevala skrbi, ki jih je v predhodni oceni izrazila Komisija, lahko v skladu s členom 9 Uredbe Sveta (ES) št. 1/2003 (1) odloči, da te zaveze postanejo zavezujoče za podjetja. Taka odločba se lahko sprejme za določeno obdobje in sklene, da ni več razlogov za ukrepanje s strani Komisije. Komisija v skladu s členom 27(4) iste Uredbe objavi kratek povzetek zadeve in glavno vsebino zavez. Zainteresirane tretje stranke lahko predložijo svoje pripombe v roku, ki ga določi Komisija.

2. POVZETEK ZADEVE

Ta zadeva se nanaša na tehnične informacije o popravilih družbe DaimlerChrysler, ki se zagotavljajo neodvisnim serviserjem, za njegovi blagovni znamki Mercedes-Benz in Smart. Preiskava Komisije je pokazala, da DaimlerChrysler verjetno ni objavil določenih vrst tehničnih informacij o popravilih še dolgo po koncu prehodnega obdobja, določenega v Uredbi Komisije št. 1400/2002 (2). Poleg tega v trenutku, ko je Komisija sprožila preiskavo, DaimlerChrysler, kakor je razvidno iz predhodne ocene Komisije, še vedno ni vzpostavil učinkovitega sistema, ki bi neodvisnim serviserjem omogočal dostop do tehničnih informacij o popravilih in bi bil ločen od drugih storitev. Čeprav je DaimlerChrysler med preiskavo Komisije izboljšal dostopnost svojih tehničnih informacij, zlasti s spletnimi stranmi („spletna stran s tehničnimi informacijami“), oblikovanimi v ta namen junija 2005, so se zdele informacije, na voljo neodvisnim serviserjem, še vedno nepopolne.

Komisija je postopek sprožila decembra 2006 in družbi DaimlerChrysler poslala predhodno oceno, v kateri je izrazila predhodno stališče, da sporazumi družbe DaimlerChrysler z njenimi partnerji, ki izvajajo poprodajne storitve za blagovni znamki Mercedes-Benz in Smart, zbujajo skrbi glede skladnosti s členom 81(1) Pogodbe ES.

Ti sporazumi zahtevajo, da člani pooblaščenih mrež Mercedes-Benz in Smart izvajajo vse storitve popravil, povezane z blagovno znamko, in izključujejo podjetja, ki želijo ponuditi drugačne in/ali bolj usmerjene storitve, ter samostojne trgovce na debelo z rezervnimi deli. Ker DaimlerChrysler neodvisnim serviserjem ni zagotovil ustreznega dostopa do tehničnih informacij, je bila Komisija zaskrbljena, da bi se lahko morebitni negativni učinki, ki so nastali zaradi takšnih sporazumov, še povečali. Predhodna analiza Komisije kaže, da bi lahko takšna praksa prispevala k zmanjšanju tržnega deleža neodvisnih serviserjev, kar bi lahko pomenilo krčenje trga neodvisnih trgovcev na debelo z rezervnimi deli in bi lahko znatno škodovalo potrošnikom v smislu precejšnjega zmanjšanja izbire rezervnih delov, višjih cen popravil, manjše izbire servisnih delavnic, morebitnih vprašanj glede varnosti in pomanjkanja dostopa do inovativnih servisnih delavnic.

Ker DaimlerChrysler domnevno neodvisnim serviserjem ni zagotovil ustreznega dostopa do tehničnih informacij, se zdi, da to dejstvo preprečuje, da bi bili sporazumi z njegovimi partnerji, ki izvajajo poprodajne storitve, obravnavani v skladu z izjemo, ki jo dopušča Uredba (ES) št. 1400/2002, saj v skladu s členom 4(2) Uredbe takšna izjema ne velja, če dobavitelj motornih vozil neodvisnim izvajalcem noče omogočiti dostopa do kakršnih koli tehničnih informacij, diagnostične in druge opreme, orodja, vključno z ustrezno programsko opremo ali usposabljanjem, ki so potrebni za popravljanje in vzdrževanje teh motornih vozil.

Komisija je sprejela predhodno stališče, da zaradi pomanjkljivega dostopa do tehničnih informacij o popravilih ni verjetno, da bi se za sporazume med družbo DaimlerChrysler in pooblaščenimi serviserji upoštevala določba člena 81(3). Zdi se, da koristi, ki bi jih lahko prinesla večja stroškovna učinkovitost zaradi delovanja izbrane mreže pooblaščenih serviserjev, niso izravnale znatnih negativnih učinkov na konkurenco, ki izhajajo iz trenutno nezadostnega dostopa do tehničnih informacij o popravilih, povezanih z blagovno znamko, danih na voljo neodvisnim izvajalcem, in posledično zaščite pooblaščenih mrež družbe DaimlerChrysler pred konkurenčnim pritiskom neodvisnega servisnega sektorja.

3. GLAVNA VSEBINA PONUJENIH ZAVEZ

DaimlerChrysler je Komisiji ponudil zaveze, da bi upošteval njene skrbi glede konkurence iz predhodne ocene. Predlaga, naj te zaveze veljajo do 31. maja 2010. Zaveze, ki sledijo, so povzete na kratko, angleška različica pa je objavljena na spletni strani Generalnega direktorata za konkurenco: http://ec.europa.eu/comm/competition/index_en.html.

3.1 Zahtevane tehnične informacije

Načelo, ki določa obseg informacij, ki jih je treba posredovati, je načelo nediskriminacije med neodvisnimi in pooblaščenimi serviserji. V tem pogledu bo DaimlerChrysler omogočil, da bodo vse tehnične informacije, orodja, oprema, programska oprema in usposabljanje, ki jih DaimlerChrysler zagotavlja ali so v njegovem imenu zagotovljene pooblaščenim serviserjem in/ali neodvisnim uvoznikom njegovih blagovnih znamk Mercedes-Benz in Smart v vsako državo članico EU ter so potrebni za popravljanje in vzdrževanje njegovih vozil, na voljo tudi neodvisnim serviserjem.

„Tehnične informacije “v smislu člena 4(2) Uredbe (ES) št. 1400/2002 vključujejo vse informacije, zagotovljene pooblaščenim serviserjem za popravljanje in vzdrževanje motornih vozil znamk Mercedes-Benz in Smart. Konkretni primeri vključujejo programsko opremo, šifre napak in druge parametre, skupaj s posodobitvami, potrebnimi za delo z električnimi krmilnimi enotami (ECU – „electronic control units“), namenjenimi uvedbi ali ponovni vzpostavitvi nastavitev, ki jih priporoča DaimlerChrysler, metode identifikacije vozil, kataloge rezervnih delov, praktične rešitve, ki so posledica izkušenj in se nanašajo na težave, ki so značilne za določen model ali serijo, ter pozive kupcem k vračilu vozil ali druga obvestila, ki določajo popravila, ki se lahko brezplačno opravijo v pooblaščeni servisni mreži.

Dostop do orodij vključuje dostop do elektronskih diagnostičnih in drugih orodij za popravila, vključno s povezano programsko opremo in njenimi periodičnimi posodobitvami ter poprodajnimi storitvami za takšna orodja.

Predlagane zaveze bodo za DaimlerChrysler in z njim povezane družbe zavezujoče, vendar neodvisnih uvoznikov blagovnih znamk vozil Mercedes-Benz in Smart ne bodo neposredno zavezovale.

DaimlerChrysler se je zato strinjal, da si bo v tistih državah članicah, kjer distribuira vozila znamk Mercedes-Benz in/ali Smart preko neodvisnih uvoznikov, po najboljših močeh prizadeval pogodbeno zavezati te družbe, da neodvisnim serviserjem z objavo na svojih nacionalnih uradnih spletnih straneh omogočijo brezplačen in nediskriminatoren dostop do vseh tehničnih informacij ali jezikovnih različic takšnih informacij, ki jih je zadevni uvoznik dal na voljo pooblaščenim serviserjem v državi članici, za katero je bil imenovan, in ki neodvisnim serviserjem niso dostopne na spletni strani s tehničnimi informacijami.

V skladu z uvodno izjavo 26 Uredbe ni treba, da bi DaimlerChrysler neodvisnim serviserjem zagotovil tehnične informacije, ki bi tretji osebi omogočile, da obide ali onemogoči vgrajene protivlomne naprave in/ali rekalibrira (3) elektronske naprave ali nedovoljeno posega v naprave, ki omejujejo hitrost motornega vozila. Uvodno izjavo 26 si je treba, kakor vsako izjemo v zakonodaji EU, razlagati ozko, in če bi se DaimlerChrysler skliceval na to izjemo, da nekaterih tehničnih informacij ne bi razkril neodvisnim serviserjem, se je tako zavezal, da bo poskrbel, da bo količina nerazkritih informacij omejena na tisto, kar je potrebno za zagotavljanje zaščite, opisane v uvodni izjavi 26, ter da pomanjkanje zadevnih informacij neodvisnim serviserjem ne bo preprečevalo izvajanja del na napravah, ki niso naštete v uvodni izjavi 26, še zlasti dela na napravah, kot so električne krmilne enote za upravljanje motorjev, zračne zaščitne blazine, zatezniki varnostnih pasov ali elementi centralnega zaklepanja.

3.2 Mediji

Člen 4(2) Uredbe določa, da morajo biti tehnične informacije na voljo sorazmerno s potrebami neodvisnih serviserjev. To pomeni, da je omogočeno pošiljanje ločenih informacij in oblikovanje cen, pri katerih se upošteva, v kakšnem obsegu neodvisni serviserji uporabljajo te informacije.

DaimlerChrysler bo na spletno stran s tehničnimi informacijami vključil vse tehnične informacije, povezane z modeli, ki so bili dani na trg po letu 1996, in zagotovil, da bodo vse posodobljene tehnične informacije vedno na voljo na zadevni spletni strani ali vsaki spletni strani, ki bi jo zamenjala. Vendar če kakšne tehnične informacije, povezane z modeli, danimi na trg po letu 1996, ali tovrstne jezikovne različice, ki jih DaimlerChrysler ali njegova povezana podjetja dajo na voljo pooblaščenim serviserjem v določeni državi članici, niso na voljo na spletni strani s tehničnimi informacijami, se šteje, da je DaimlerChrysler svoje obveznosti v tem smislu izpolnil, če neodvisnim serviserjem brez neupravičenega odlašanja in brezplačno omogoči dostop do zadevnih informacij na svoji uradni strani v zadevni državi članici.

DaimlerChrysler bo poskrbel, da bo spletna stran s tehničnimi informacijami vedno dosegljiva brez težav in bo zmeraj opremljena z enako uspešnimi metodami, kot se uporabljajo za zagotavljanje tehničnih informacij članom njegovih pooblaščenih omrežij. Kadar DaimlerChrysler ali družba, ki DaimlerChrysler zastopa, da na voljo tehnično informacijo pooblaščenim serviserjem v določenem jeziku EU, bo DaimlerChrysler zagotovil, da se ta jezikovna različica brez neupravičenega odlašanja objavi na spletni strani s tehničnimi informacijami.

DaimlerChrysler je določil ceno letnega dostopa do spletne strani s tehničnimi informacijami v višini 1 254 EUR (1 239 EUR za dostop do glavnega oddelka, ki ga imenujejo „WIS net“; katalog rezervnih delov v elektronski obliki je brezplačen, plačati je treba samo letni prispevek za upravne stroške v višini 15 EUR). Vendar se DaimlerChrysler zaradi upoštevanja zahteve po sorazmernosti iz Uredbe strinja, da bo za dostop do WIS neta omogočil sorazmerno razčlenitev na mesečno, tedensko, dnevno in urno časovno okno s cenami 180 EUR na mesec, 70 EUR na teden, 20 EUR na dan in 4 EUR na uro. DaimlerChrysler se strinja, da bo ohranil to strukturo cen dostopa in ne bo povišal cen za več kot povprečno stopnjo inflacije v EU.

3.3 Načelo minimalnih standardov

Zaveze družbe DaimlerChrysler veljajo ne glede na trenutne ali prihodnje zahteve, določene z zakonodajo Skupnosti ali nacionalno zakonodajo, ki bi lahko razširila področje uporabe tehničnih informacij, ki jih mora DaimlerChrysler zagotoviti neodvisnim izvajalcem, in/ali določala ugodnejše načine za zagotavljanje takšnih informacij.

3.4 Razrešitev spora

DaimlerChrysler se zaveže, da bo na zahtevo neodvisnega serviserja ali združenja takšnih serviserjev sprejel arbitražo za reševanje sporov v zvezi z zagotavljanjem tehničnih informacij. To arbitražo urejajo nacionalna pravila arbitraže in stvarno pravo, glede katerega se je DaimlerChrysler dogovoril v sporazumu s svojimi pooblaščenimi serviserji v državi članici, kjer ima sedež stranka, ki zahteva arbitražo. DaimlerChrysler se zavezuje, da bo na zahtevo omogočil dostop do informacij o teh pravilih. Arbitražno razsodišče sestavljajo trije arbitri, imenovani v skladu s temi pravili. Arbitraža ne vpliva na pravico do vložitve tožbe na pristojnem nacionalnem sodišču.

4. POZIV K PREDLOŽITVI PRIPOMB

Komisija namerava na podlagi preverjanja trga sprejeti odločbo v skladu s členom 9(1) Uredbe (ES) št. 1/2003, ki navaja, da so zaveze, povzete zgoraj ter objavljene na internetu na spletni strani Generalnega direktorata za konkurenco (4), zavezujoče. V skladu s členom 27(4) Uredbe (ES) št. 1/2003 Komisija poziva zainteresirane tretje stranke, naj predložijo svoje pripombe na predlagane zaveze. Komisija mora prejeti pripombe najkasneje v enem mesecu po dnevu objave. Pripombe se lahko pošljejo Komisiji po elektronski pošti na naslov comp-infotech@ec.europa.eu, po telefaksu (št. (32-2) 296 29 11) ali po pošti z navedbo sklicne številke COMP/39.140 — DaimlerChrysler na naslov:

European Commission Directorate-General for Competition Antitrust Registry J-70 B-1049 Brussels

Po objavi tega obvestila bo v nadaljevanju postopkov strankam, ki ponujajo zaveze, morda nujno ali ustrezno dati na voljo povzetek pripomb. Zato vas pozivamo, da označite zaupne informacije ali poslovne skrivnosti. Upravičene zahteve bodo upoštevane.

(1) UL L 1, 4.1.2003, str. 1.

(2) UL L 203, 1.8.2002, str. 30.

(3) Tj. spremeni prvotne nastavitve električnih krmilnih enot drugače, kot priporoča DaimlerChrysler.

(4) http://ec.europa.eu/comm/competition/index_en.html